Iz kerestinečkih staklenika, u kojima i ove sezone marljivo rade i ljudi i bumbari, dozreli plodovi mini rajčica osvajaju potrošače. S tri hektara grijanih staklenika Zarja grupa Zvonimira Belića i Janka Bostelea proteklih se 10-ak godina nametnula kao najveći hrvatski i regionalni proizvođač cherry rajčica, kojih bi proizvodnju i udvostručili. No teško je naći put iz šume birokracije koja na svaki dopis odgovara opetovanim, krutim tumačenjem propisa, umjesto da ih, kako traže iz Zarje, razmotre i promijene.

– Nismo blesavi, znamo i mi tumačiti zakon, no uopće nas ne žele primiti na razgovor. Zašto bi, pa imamo samo 50-ak zaposlenih – ciničan je Belić. Zakonom o komunalnom gospodarstvu nisu, naime, predviđene specifičnosti poljoprivredne proizvodnje, pa im lokalna samouprava, odnosno općina Sv. Nedelja zaračunava enormnu komunalnu naknadu na staklenik, koji bi se, smatra Belić, trebao tretirati kao privremena, jednostavna građevina za obavljanje primarne poljoprivredne djelatnosti, a ne kao “običan” proizvodni pogon čijim prihodima teško mogu konkurirati.

Ispada da je komunalna naknada za staklenik iste visine kao dobit koju ostvare u čitavoj poslovnoj godini, što je nezamislivo u bilo kojoj drugoj državi i destimulirajuće. No iz Ministarstva graditeljstva još su mu u travnju odgovorili kako ministrica Anka Mrak Taritaš zbog brojnih sastanaka nema termin za primanje stranaka te ga pozivaju da im se obrati pisanim putem. Unatoč svim problemima, iz Zarje bi se širili i gradili nove staklenike, no njih je pak, prema postojećim tehničkim propisima za čelične konstrukcije iz 2008. te izmjenama iz 2010., nemoguće graditi – žali se Belić.

Vjerovali ili ne, u tim su se propisima potpuno kopirala pravila EU i norme, ali ne i dio o maksimalnoj nosivosti krova grijanih staklenika od 55 kilograma snijega za cijelu EU. Rusija tolerira i 45, a hrvatski propisi, što ne traže ni na Aljasci, 75 kilograma.

– Nigdje na svijetu ne može se kupiti staklenik koji drži više od 60 kilograma, no na to uzaludno upozoravamo godinama – rekao je Belić.

>> Rajčice se prije berbe vinu i do 15 metara u zrak